Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΚ) αριθ. 3605/93 για την εφαρμογή του πρωτοκόλλου σχετικά με τη διαδικασία του υπερβολικού ελλείμματος, το οποίο προσαρτάται στη συνθήκη για την ίδρυση της Ευρωπαϊκής Κοινότητας (υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η παρούσα πρόταση έχει ως αντικείμενο να επιφέρει στον κανονισμό (ΕΚ) αριθ. 3605/93 τις τροποποιήσεις εκείνες οι οποίες επιβάλλονται μετά την εισαγωγή του Ευρωπαϊκού Συστήματος των Εθνικών και Περιφερειακών Λογαριασμών στην Κοινότητα (ΕΣΛ 95).

Ο ισχύων κανονισμός παρέχει ακριβείς ορισμούς των μεγεθών των δημόσιων οικονομικών που πρέπει να παρακολουθούνται στο πλαίσιο της διαδικασίας για τα υπερβολικά ελλείμματα, με παραπομπή στους κωδικούς ονομασίας του Ευρωπαϊκού Συστήματος Ολοκληρωμένων Οικονομικών Λογαριασμών (ΕΣΟΛ 79). Η αντικατάσταση του τελευταίου από το Ευρωπαϊκό Σύστημα των Εθνικών και Περιφερειακών Λογαριασμών στην Κοινότητα (ΕΣΛ 95) το 1999, σύμφωνα με τον κανονισμό (ΕΚ) αριθ. 2223/96 του Συμβουλίου, υποχρεώνει να τροποποιηθούν τα άρθρα 1, 4 και 7 του κανονισμού (ΕΚ) αριθ. 3605/93.

Δεν επέρχεται καμία σημαντική μεταβολή ούτε στον ορισμό του δημόσιου χρέους ούτε στη βάση υπολογισμού του, η οποία, σύμφωνα με το πρωτόκολλο (αριθ. 5) σχετικά με τη διαδικασία για τα υπερβολικά ελλείμματα, υπολογίζεται στην ονομαστική αξία. Ωστόσο, οι συνιστώσες του χρέους πρέπει να προσαρμοστούν ελαφρά για να ληφθούν υπόψη νέες κατηγορίες χρηματοοικονομικών στοιχείων του ενεργητικού του ΕΣΛ 95. Σημειώνεται πάντως ότι τα παράγωγα χρηματοοικονομικά προϊόντα, που είναι σχετικά νέα εργαλεία και καλύπτονται για πρώτη φορά από το ΕΣΛ 95, δεν περιλαμβάνονται στο σύνολο του χρέους επειδή δεν έχουν ίδια ονομαστική αξία με εκείνη που παρατηρείται για τα υπόλοιπα χρεωστικά μέσα. Ωστόσο, για τις υποχρεώσεις που καταρτίζονται σε ξένο νόμισμα το οποίο έχει αποτελέσει αντικείμενο συμφωνιών περί καθορισμού της συναλλαγματικής ισοτιμίας, η μετατροπή σε εθνικό νόμισμα πρέπει να λάβει υπόψη την ισοτιμία αυτή. Αυτό ισχύει επίσης και στην περίπτωση που οι συμφωνίες αφορούν τις συναλλαγματικές ισοτιμίες μεταξύ ξένων νομισμάτων.

Μία ελαφρά τροποποίηση επέρχεται επίσης στο άρθρο 5 του ισχύοντος κανονισμού όσον αφορά τις "δαπάνες για τόκους", ώστε να διευκρινιστεί ότι τα αντίστοιχα αριθμητικά στοιχεία πρέπει να παρέχονται σε ενοποιημένη βάση.

Ο ορισμός του ακαθάριστου εγχώριου προϊόντος σε τιμές αγοράς, που χρησιμοποιείται στον υπολογισμό των σχέσεων του δημοσίου ελλείμματος και του δημοσίου χρέους ως προς το ακαθάριστο εγχώριο προϊόν, περιλαμβάνεται στο άρθρο 2 του ισχύοντος κανονισμού, το οποίο παραπέμπει στην οδηγία 89/130/ΕΟΚ, Ευρατόμ, δηλαδή ουσιαστικά στο ΕΣΟΛ 79. Για να εξασφαλιστεί πλήρης συνοχή μεταξύ των αριθμητικών στοιχείων που χρησιμοποιούνται για τον υπολογισμό των ανωτέρω σχέσεων, ο προτεινόμενος κανονισμός υιοθετεί έναν ορισμό του ακαθάριστου εγχώριου προϊόντος σύμφωνα με το ΕΣΛ 95.

Όπως προβλέπεται στον κανονισμό (ΕΚ) αριθ. 2223/96, εξακολουθεί να χρησιμοποιείται το προηγούμενο ΕΣΟΛ στο πλαίσιο της διαδικασίας για τα υπερβολικά ελλείμματα μέχρι την κοινοποίηση της 1ης Σεπτεμβρίου 1999. Ο τροποποιημένος κανονισμός προτείνεται να τεθεί σε ισχύ την 1η Ιανουαρίου 2000 έτσι ώστε η πρώτη κοινοποίηση του έτους αυτού (1η Μαρτίου) να πραγματοποιηθεί με βάση το νέο ΕΣΛ 95.

Το άρθρο 7 του κανονισμού (ΕΚ) αριθ. 3605/93 επιτρέπει στην Επιτροπή να εισάγει τις νέες αναφορές στο ΕΣΛ στα άρθρα 1 και 4 του εν λόγω κανονισμού. Ωστόσο, προτείνονται και μικρές τροποποιήσεις για τα υπόλοιπα άρθρα του παλαιότερου κανονισμού* η πρόταση κανονισμού του Συμβουλίου καλύπτει συνεπώς όλες τις αναγκαίες τροποποιήσεις. Η αντίστοιχη νομική βάση είναι το τρίτο εδάφιο του άρθρου 104, παράγραφος 14 (πρώην άρθρο 104 Γ, παράγραφος 14), που προβλέπει τη διαβούλευση με το Ευρωπαϊκό Κοινοβούλιο.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΚ) αριθ. 3605/93 για την εφαρμογή του πρωτοκόλλου σχετικά με τη διαδικασία του υπερβολικού ελλείμματος το οποίο προσαρτάται στη συνθήκη για την ίδρυση της Ευρωπαϊκής Κοινότητας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104, παράγραφος 14, τρίτο εδάφιο,

την πρόταση της Επιτροπής [1],

[1] ΕΕ C

τη γνώμη του Ευρωπαϊκού Κοινοβουλίου [2],

[2] ΕΕ C

Εκτιμώντας:

(1) ότι οι ορισμοί των όρων "δημόσιος τομέας", "έλλειμμα" και "επένδυση" προσδιορίζονται στο πρωτόκολλο σχετικά με τη διαδικασία του υπερβολικού ελλείμματος που προσαρτάται στη συνθήκη για την ίδρυση της Ευρωπαϊκής Κοινότητας και στον κανονισμό (ΕΚ) αριθ. 3605/93 του Συμβουλίου της 22ας Νοεμβρίου 1993 [3] με παραπομπή στο Ευρωπαϊκό Σύστημα Ολοκληρωμένων Οικονομικών Λογαριασμών* ότι ο κανονισμός (ΕΚ) αριθ. 2223/96 του Συμβουλίου της 25ης Ιουνίου 1996 [4] αντικατέστησε το εν λόγω σύστημα με το Ευρωπαϊκό Σύστημα Εθνικών και Περιφερειακών Λογαριασμών στην Κοινότητα (στο εξής "ΕΣΛ 95")*

[3] ΕΕ L332 της 31.12.1993, σ. 7.

[4] ΕΕ L310 της 30.11.1996, σ. 1.

(2) ότι ο ορισμός του "δημόσιου χρέους" που περιλαμβάνεται στο πρωτόκολλο της διαδικασίας για τα υπερβολικά ελλείμματα και στον κανονισμό (ΕΚ) αριθ. 3605/93 του Συμβουλίου χρειάζεται να συμπληρωθεί εκ νέου με παραπομπή στους κωδικούς ονομασίας του ΕΣΛ 95* ότι στην περίπτωση των παραγώγων χρηματοοικονομικών προϊόντων, όπως αυτά ορίζονται στο ΕΣΛ 95, δεν υπάρχει ονομαστική αξία όμοια με εκείνη που παρατηρείται για τα υπόλοιπα χρεωστικά μέσα* ότι, εξαιτίας του γεγονότος αυτού, τα παράγωγα χρηματοοικονομικά προϊόντα δεν πρέπει να συμπεριληφθούν στις αναλήψεις υποχρεώσεων που θεσμοθετούν το δημόσιο χρέος για τους σκοπούς του πρωτοκόλλου σχετικά με τη διαδικασία για τα υπερβολικά ελλείμματα* ότι, εξάλλου, για τις υποχρεώσεις που αναλαμβάνονται σε ξένο νόμισμα το οποίο έχει αποτελέσει αντικείμενο συμφωνιών καθορισμού της συναλλαγματικής ισοτιμίας, πρέπει να ληφθεί υπόψη η ισοτιμία αυτή κατά τη μετατροπή σε εθνικό νόμισμα και ότι η διαδικασία αυτή εφαρμόζεται επίσης εφόσον οι συμφωνίες αφορούν τις συναλλαγματικές ισοτιμίες μεταξύ ξένων νομισμάτων*

(3) ότι πρέπει εξάλλου να καταστεί συνεκτικός ο υπολογισμός των σχέσεων μεταξύ του δημοσιονομικού ελλείμματος και του ακαθάριστου εγχώριου προϊόντος, και μεταξύ του δημόσιου χρέους και του ακαθάριστου εγχώριου προϊόντος, τα οποία αναφέρονται στο άρθρο 104 της Συνθήκης, βάσει του ΕΣΛ 95* ότι το ΕΣΛ 95 παρέχει λεπτομερή και κατάλληλο ορισμό του ακαθάριστου εγχώριου προϊόντος σε τρέχουσες τιμές αγοράς*

(4) ότι οι ενοποιημένες δαπάνες για τόκους της γενικής κυβέρνησης αποτελούν σημαντικό δείκτη για την εποπτεία της δημοσιονομικής κατάστασης στα κράτη μέλη* ότι οι δαπάνες για τόκους συνδέονται με το δημόσιο χρέος* ότι το δημόσιο χρέος που πρέπει να κοινοποιείται από τα κράτη μέλη στην Επιτροπή πρέπει να ενοποιείται στο εσωτερικό της γενικής κυβέρνησης* ότι τα επίπεδα του δημοσίου χρέους και των δαπανών για τόκους πρέπει να καταστούν μεταξύ τους συνεκτικά* ότι η μεθοδολογία του ΕΣΛ 95 (σημείο 1.58) αναγνωρίζει ότι, για ορισμένες αναλύσεις, τα ενοποιημένα μεγέθη παρουσιάζουν μεγαλύτερο ενδιαφέρον από ό,τι τα ακαθάριστα συνολικά αριθμητικά στοιχεία* ότι πρέπει να καταστεί σαφής ο τρόπος με τον οποίο διαβιβάζονται από τα κράτη μέλη στην Επιτροπή τα στοιχεία σχετικά με τις δαπάνες για τόκους*

(5) ότι οι ορισμοί και κωδικοί ονοματολογίας του ΕΣΛ 95 είναι δυνατό να αναθεωρηθούν στο πλαίσιο της αναγκαίας εναρμόνισης των εθνικών στατιστικών ή για άλλους λόγους* ότι οι αναθεωρήσεις του ΕΣΛ 95 ή οι τροποποιήσεις της μεθοδολογίας του εγκρίνονται από την Επιτροπή ή το Συμβούλιο, σύμφωνα με τους κανόνες αρμοδιότητας και διαδικασίας που ορίζει η Συνθήκη και ο κανονισμός (ΕΚ) αριθ. 2223/96 του Συμβουλίου*

(6) ότι το άρθρο 8, παράγραφος 2 του κανονισμού (ΕΚ) αριθ. 2223/96 του Συμβουλίου αναφέρει ότι το προηγούμενο Ευρωπαϊκό Σύστημα Ολοκληρωμένων Οικονομικών Λογαριασμών εξακολουθεί να χρησιμοποιείται στο πλαίσιο της διαδικασίας για τα υπερβολικά ελλείμματα, για μία μεταβατική περίοδο μέχρι την κοινοποίηση της 1ης Σεπτεμβρίου 1999,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

’ρθρο 1

Ο κανονισμός (ΕΚ) αριθ. 3605/93 τροποποιείται ως εξής:

1) Τα άρθρα 1 και 2 αντικαθίστανται από το κείμενο που ακολουθεί:

"’ρθρο 1

1. Για τους σκοπούς του πρωτοκόλλου σχετικά με τη διαδικασία για τα υπερβολικά ελλείμματα και του παρόντος κανονισμού, οι όροι που περιλαμβάνονται στις ακόλουθες παραγράφους ορίζονται σύμφωνα με το Ευρωπαϊκό Σύστημα Εθνικών και Περιφερειακών Λογαριασμών της Κοινότητας (στο εξής "ΕΣΛ 95") που εγκρίθηκε από τον κανονισμό (ΕΚ) αριθ. 2223/96 του Συμβουλίου της 25ης Ιουνίου 1996. Οι κωδικοί μέσα σε παρενθέσεις αναφέρονται στο ΕΣΛ 95.

2. Ο όρος "δημόσιος τομέας" καλύπτει τον τομέα της "γενικής κυβέρνησης" (S.13), που υποδιαιρείται στους υποτομείς "κεντρική διοίκηση" (S.1311), "διοίκηση ομόσπονδων κρατιδίων" (S.1312), "τοπική αυτοδιοίκηση" (S.1313) και "οργανισμοί κοινωνικής ασφάλισης" (S.1314), εξαιρουμένων των εμπορικών πράξεων όπως ορίζονται στο ΕΣΛ 95.

Η εξαίρεση των εμπορικών πράξεων σημαίνει ότι ο τομέας της "γενικής κυβέρνησης" (S.13) περιλαμβάνει μόνο τα θεσμικά όργανα, τα οποία έχουν ως κύριο καθήκον την παραγωγή μη εμπορεύσιμων υπηρεσιών.

3. "Το δημόσιο έλλειμμα (πλεόνασμα)" είναι ο καθαρός δανεισμός (ικανότητα χρηματοδότησης) (B.9) του τομέα της "γενικής κυβέρνησης" (S.13), όπως ορίζεται στο ΕΣΛ 95. Οι τόκοι που περιλαμβάνονται στο δημόσιο έλλειμμα είναι οι τόκοι (D.41) όπως ορίζονται στο ΕΣΛ 95.

4. "Οι δημόσιες επενδύσεις" είναι ο ακαθάριστος σχηματισμός παγίου κεφαλαίου (P.51) της "γενικής κυβέρνησης" (S.13), όπως ορίζεται στο ΕΣΛ 95.

5. "Το δημόσιο χρέος" αποτελείται από την ονομαστική αξία όλων των ακαθάριστων τρεχουσών υποχρεώσεων του τομέα της γενικής κυβέρνησης (S.13), στο τέλος του έτους, με εξαίρεση τις υποχρεώσεις, των οποίων τα αντίστοιχα χρηματοοικονομικά στοιχεία του ενεργητικού βρίσκονται στην κατοχή του τομέα της "γενικής κυβέρνησης" (S.13).

Το δημόσιο χρέος αποτελείται από τις υποχρεώσεις της γενικής κυβέρνησης στις ακόλουθες κατηγορίες: νομισματική κυκλοφορία και καταθέσεις (AF.2), τίτλοι πλην μετοχών, με εξαίρεση τα παράγωγα χρηματοοικονομικά προϊόντα (AF.33) και δάνεια (AF.4), σύμφωνα με τους ορισμούς του ΕΣΛ 95.

Η ονομαστική αξία του ποσού μιας υποχρέωσης στο τέλος του έτους είναι η αναγραφόμενη επί του σχετικού τίτλου αξία.

Η ονομαστική αξία μιας τιμαριθμικά αναπροσαρμοζόμενης υποχρέωσης αντιστοιχεί στην αναγραφόμενη επί του σχετικού τίτλου αξία, προσαυξημένη κατά το ποσό του κεφαλαίου που έχει προκύψει από την τιμαριθμική αναπροσαρμογή στο τέλος του έτους.

Οι υποχρεώσεις σε ξένο νόμισμα μετατρέπονται σε εθνικό νόμισμα με βάση την αντιπροσωπευτική ισοτιμία της αγοράς συναλλάγματος την τελευταία εργάσιμη ημέρα κάθε έτους, εξαιρουμένων των υποχρεώσεων των οποίων ο κίνδυνος συναλλάγματος καλύπτεται από συμβατικές συμφωνίες. Οι υποχρεώσεις αυτές μετατρέπονται σε εθνικό νόμισμα στην τιμή που έχει οριστεί στις συμφωνίες αυτές.

’ρθρο 2

Για τους σκοπούς του πρωτοκόλλου περί της διαδικασίας για τα υπερβολικά ελλείμματα και του παρόντος κανονισμού, το ακαθάριστο εγχώριο προϊόν είναι το ακαθάριστο εγχώριο προϊόν σε τρέχουσες τιμές της αγοράς (ΑΕΠ τα) (Β.1*ζ), όπως ορίζεται στο ΕΣΛ 95".

2) Στο άρθρο 4, εδάφιο 2, οι κωδικοί των υποτομέων S61, S62 και S63, που αναφέρονται στο τέλος της δεύτερης περίπτωσης αντικαθίστανται από τους κωδικούς S.1311, S.1312, S.1313 και S.1314.

3) Στο άρθρο 5, στο τέλος, οι λέξεις "και τόκους" αντικαθίστανται από τις λέξεις "και τόκους (ενοποιημένους)".

4) Το άρθρο 7 αντικαθίσταται από το ακόλουθο:

"’ρθρο 7

Σε περίπτωση αναθεώρησης του ΕΣΛ 95 η τροποποίηση της μεθοδολογίας του, μετά από απόφαση του Συμβουλίου ή της Επιτροπής, σύμφωνα με τους κανόνες αρμοδιότητας και διαδικασίας που ορίζει η Συνθήκη και ο κανονισμός (ΕΚ) αριθ. 2223/96, η Επιτροπή εισάγει νέες παραπομπές στο ΕΣΛ 95 στα άρθρα 1, 2 και 4".

’ρθρο 2

Ο παρών κανονισμός αρχίζει να ισχύει την 1η Ιανουαρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος